Baba in hoësorgeenheid ná hy byna verdrinkAiden Roberts. Foto: Verskaf Die baba, Aiden Roberts, is Dinsdagmiddag deur sy ma, Clarise, in die swembad by hul huis in Jacarandastraat gekry. Clarise het Woensdag aan Maroela Media gesê Aiden word vir die volgende 72 uur onder verdowing gehou in die Netcare Garden City-hospitaal. “Hulle sal hom daarna weer bybring om te sien of hy enige breinskade het,” het sy gesê. “Hy is tans stabiel, maar sy bloeddruk spring bietjie rond. Hy reageer glad nie op pyn of as ons aan hom vat nie. In dié stadium is die kans op breinskade 50-50. Ons sal moet wag om te sien.” Clarise vertel dat sy en haar man, André, winkel toe gery het en Aiden by haar skoonouers gelos het. “My skoonma-hulle was egter onder die indruk dat Aiden saam met ons gery het en toe my skoonpa uitgaan om die honde kos te gee, het hy die agtertuin se hekkie oopgelos. Ek het ŉ paar minute daarna by die huis gekom en my kind in die swembad gekry.” Clarise se skoonpa het dadelik ingespring om Aiden uit te trek en mond-tot-mond-asemhaling toe te pas. Na ŉ rukkie het paramedici opgedaag en Aiden na ŉ nabygeleë hospitaal gehaas. Hy is kort daarna per helikopter na Johannesburg geneem. “Ons probeer onder die omstandighede om sterk te bly. Ons bid maar vir die beste. Dit is baie moeilik,” het Clarise gesê. Aiden het nie ŉ mediese fonds nie en die familie het ŉ trustfonds gestig om sy mediese onkoste te dek. Skenkings kan by die volgende rekening inbetaal word: Aiden Roberts Mediese Trust Eerste Nasionale Bank (FNB) Tjekrekening Rekeningnommer: 62535261060